b'\n_START_ARTICLE_\nVelika tintnica\n_START_SECTION_\nOpis\n_START_PARAGRAPH_\nVelika tintnica je zna\xc4\x8dilna pokon\xc4\x8dno ovalna goba, ki ima jaj\xc4\x8dasto sto\xc5\xbe\xc4\x8dast, 5-8 cm visok in 2-4 cm \xc5\xa1irok klobuk, bolj ali manj bele barve z zna\xc4\x8dilnimi luskami. Le-te so pri mladih primerkih bele, s starostjo pa se rjavo obarvajo, zlasti na vrhu, kjer tvorijo zna\xc4\x8dilen \xc4\x8dop. Pri starih primerkih se klobuk na spodnji strani rahlo zvonasto razpre, iz njega pa za\xc4\x8dne iztekati s trosi nasi\xc4\x8dena, gosta in \xc4\x8drna teko\xc4\x8dina._NEWLINE_Trosovnica velike tintnice je sestavljena iz gostihlisti\xc4\x8dev, ki so sprva bele barve, nato pa se za\xc4\x8dnejo barvati ro\xc5\xbenato ter na koncu postanejo \xc4\x8drni. V njih so elipsasti \xc4\x8drni trosi, ki merijo 11-13 x 6-7 mikronov. \xc5\xa0irjenje trosov poteka preko teko\xc4\x8dine, ki kaplja iz klobuka, razna\xc5\xa1ajo pa jih insekti ter voda._NEWLINE_Bet velike tintnice dose\xc5\xbee od 10 do 25 cm v vi\xc5\xa1ino, premer beta pa je od 1 - 1,5 cm. Bet je vitek, valjast in votel, proti dni\xc5\xa1\xc4\x8du nekoliko raz\xc5\xa1irjen in korenasto podalj\xc5\xa1an. Barva beta je svilnato bela, blizu dni\xc5\xa1\xc4\x8da pa se nahaja obro\xc4\x8dek, ki pogosto kmalu odpade._NEWLINE_Meso gobe je belo, ne\xc5\xbeno in mehko, v betu pa vlaknato. Okus je mil in prijeten, specifi\xc4\x8dnega vonja pa ta vrsta nima.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nVelika tintnica je raz\xc5\xa1irjena po Evropi in Severni Ameriki, od koder so jo v zadnjem \xc4\x8dasu zanesli tudi v Avstralijo, Novo Zelandijo ter na Islandijo. Najraje raste na bogatih, organsko polnih tleh. Zna\xc4\x8dilno za to vrsto je, da raste v skupinah, najpogosteje pa jo najdemo na travnikih, vrtovih, v parkih ali ob pe\xc5\xa1\xc4\x8denih poteh. Pogosto raste na pe\xc5\xa1\xc4\x8deni podlagi, ki ji je prime\xc5\xa1ano odpadlo razpadajo\xc4\x8de listje. Raste od pomladi do pozne jeseni in je zelo pogosta vrsta, ki ni ob\xc4\x8dutljiva na hladno podnebje._NEWLINE_Kulinari\xc4\x8dno spada velika tintnica med odli\xc4\x8dne gobe, nabiramo pa jo le mlado, dokler so listi\xc4\x8di \xc5\xa1e beli. Odtrgana goba zelo hitro za\xc4\x8dne propadati (\xc4\x8drneti), zato jo moramo \xc4\x8dim prej porabiti ali pa vsaj shraniti na hladno._NEWLINE_Te gobe ne moremo zamenjati s strupenimi vrstami, saj ima povsem specifi\xc4\x8dno obliko. Po mnenju nekaterih avtorjev obstaja \xc5\xa1e bolj jaj\xc4\x8dasta razli\xc4\x8dica Velike tintnice (Coprinus comatus var. ovatus), ki se od velike tintnice lo\xc4\x8di po tem, da pri zorenju trosov njeni listi\xc4\x8di ne postanejo sprva ro\xc5\xbenati, pa\xc4\x8d pa polagoma sivijo in \xc4\x8drnijo._NEWLINE_Veliki tintnici sorodna je prava tintnica (Coprinopsis atramentaria), ki pa je pogojno u\xc5\xbeitna.'